ออมสินออกฝากประจำ4ด.ดอก4%
ออมสิน ออกเงินฝากประจำ 4 เดือน ให้ดอกเบี้ย 4 % ฝากได้สูงสุดไม่เกิน 1 แสนบาท
28 พ.ย. 2555

ออมสิน ออกเงินฝากประจำ 4 เดือน ให้ดอกเบี้ย 4 % ฝากได้สูงสุดไม่เกิน 1 แสนบาท 
นายพิศิษฐ์ เสรีวิวัฒนา รองผู้อำนวยการธนาคารออมสิน กลุ่มการตลาด เปิดเผยว่า ออกผลิตภัณฑ์เงินฝากประจำ 4 เดือน  อัตราดอกเบี้ย 4 % ต่อปี โดยเปิดรับฝากเงินขั้นต่ำ 1 หมื่นบาท สูงสุดไม่เกิน 1 แสนบาท ซึ่งผู้ฝาก 1 ราย   ฝากได้เพียง 1 บัญชีเท่านั้น โดยสามารถรับสิทธิพิเศษนี้เฉพาะในงาน Thailand Smart Money สัญจรที่จังหวัดอุดรธานี ณ ห้อง UD Hall ชั้น 4 ศูนย์การค้าเซ็นทรัลพลาซา อุดรธานี ระหว่างวันที่ 30 พ.ย. ถึงวันที่ 2 ธ.ค. 2555 นี้เท่านั้น
“ดอกเบี้ย 4% ถือว่าเป็นผลตอบแทนค่อนข้างสูง ซึ่งธนาคารจำกัดวงเงินฝากไม่เกิน 1 แสนบาท เนื่องจากต้องการให้รายย่อยเป็นผู้ฝาก ซึ่งเป็นการส่งเสริมการออมในภาคประชาชนอย่างทั่วถึงอีกด้วย” นายพิศิษฐ์กล่าว 
ขณะเดียวกัน ภายในงานนี้ ธนาคารออมสินได้นำนวัตกรรมทางการเงินเข้าร่วมให้บริการหลากหลาย อาทิ เงินฝากสลากออมสินพิเศษ 3 ปี รับฝากหน่วยละ 50 บาท ลุ้นรางวัลที่ 1 จำนวน 3 รางวัลๆ ละ 10 ล้านบาท ทุกวันที่ 16 ของเดือน รวม 36 ครั้ง และยังได้รับดอกเบี้ยแบบขั้นบันไดตลอดอายุการฝาก  โดยฝากครบ 1 ปี ได้รับดอกเบี้ยหน่วยละ 0.50 บาท ฝากครบ 2 ปี ได้รับดอกเบี้ยหน่วยละ 1.125 บาท ฝากครบ 3 ปี ได้รับดอกเบี้ยหน่วยละ 2.75 บาท